**Ako uvádzať do praxe exhortáciu *Amoris laetitia*? – Sprevádzať, rozlišovať a integrovať krehkosť**

[*Mons.*](https://sk.wikipedia.org/wiki/Monsignore)[*ICDr.*](https://sk.wikipedia.org/wiki/ICDr.)*Stanislav Zvolenský,*[*PhD.*](https://sk.wikipedia.org/wiki/Doktor_(PhD.)) *-* [*arcibiskup*](https://sk.wikipedia.org/wiki/Arcibiskup)*,* [*metropolita*](https://sk.wikipedia.org/wiki/Metropolita)[*Bratislavskej arcidiecézy*](https://sk.wikipedia.org/wiki/Bratislavsk%C3%A1_arcidiec%C3%A9za)*a predseda*[*KBS*](https://sk.wikipedia.org/wiki/Konferencia_biskupov_Slovenska)*, účastník synody biskupov v Ríme*

Posynodálna exhortácia pápeža Františka *Amoris laetitia* (Radosť lásky) bola vydaná ako zhrnutie uvažovania dvoch biskupských synod zameraných na rodinu. Ako je známe, prvá z týchto synod, mimoriadna, prebehla v roku 2014; riadne zasadanie nasledovalo v roku 2015. Pápež sa prostredníctvom exhortácie pokúsil novým spôsobom zosumarizovať a ponúknuť pohľad Cirkvi na manželstvo a rodinu. Do dokumentu vložil aj mnoho povzbudení členom rodín a tým, ktorí sa v Cirkvi pastoračne starajú o manželstvá, aby obnove a posilneniu rodinného života venovali zvýšenú pozornosť.

Ako sme si mohli všimnúť, okolo synod aj posynodálnej exhortácie sa rozhoreli polemiky. Mediálny priestor ovládli diskusie zamerané na poznámky pod čiarou v ôsmej kapitole, najmä na otázku, či rozvedení a znovusobášení katolíci môžu pristupovať k sviatostiam. Na sociálnych sieťach sa dokonca začali šíriť otázky o pravovernosti náuky prezentovanej v novom dokumente. Viacerí sa nechali strhnúť do polemík, ktoré ťažko označiť za pokojné alebo konštruktívne - a túto tendenciu bolo možné sledovať v tvz. liberálnom, ako aj konzervatívnom krídle.

Vidí sa mi užitočné poznamenať, že kľúčom pre čítanie pápežovej exhortácie by nemala byť polemika. Ak nám aj niektorí ochotne podávajú do ruky tento interpretačný kľúč, máme slobodu ho neprijať, slušne odmietnuť.

Nový dokument je plný cenných postrehov o manželstve, výchove detí, rodinnej duchovnosti, atď. Vo vyše tristo odsekov v deviatich kapitolách prináša inšpiratívne čítanie, z ktorého možno dlho čerpať pre kázne, katechézy, výchovu i duchovné vedenie.

V bode 307 AL sa nachádajú slová, ktoré možno pokladať za východiskové: "Mať pochopenie pre výnimočné situácie neznamená ukrývať svetlo najplnšieho ideálu, ani predkladať menej, než Ježiš človeku ponúka." Pápež František pripomína, aby sa vyhlo nesprávnej interpretácii exhortácie, že "pastoračné úsilie zamerané na posilnenie manželstiev je dnes **dôležitejšie**, než pastorácia zlyhaní." Práve tu vidím najvhodnejší základný interpretačný kľúč: pastoračné úsilie zamerané na posilnenie manželstiev. Až potom, oveľa ďalej, prichádza na rad kľúč, ktorý sa týka pastorácie bolestných situácií, pri ktorých došlo k zlyhaniu, k rozpadu manželstva, prípadne po rozpade k uzavretiu ďalšieho zväzku. Pastoračné úsilie zamerané na posilnenie manželstiev je prioritou. Až za ňou nasleduje otváranie tém týkajúcich sa manželstiev, ktoré, žiaľbohu, stroskotali.

Viaceré miestne cirkvi sa už exhoráciou začali bližšie zaoberať a je možné nechať sa inšpirovať napr. aj inštrukciami, ktoré možno nájsť na webovej stránke biskupskej konferencie Spojených štátov amerických.

Môžeme zopakovať, že Svätý Otec sa v jednote s celou Cirkvou na prvom mieste snaží o posilnenie existujúcich rodín. Potom chce vyjsť v ústrety aj manželstvám, ktoré zlyhali.

Svätý Otec v bode 300 exhortácie napísal: "Je pochopiteľné, že od synody alebo od tejto exhortácie by sa nemal očakávať nový všeobecný normatív kánonického typu, aplikovateľný na všetky prípady". Dokument Svätého Otca preto treba čítať "v kontinuite s pokladom múdrosti, ktorý máme od otcov a učiteľov Cirkvi, zo svedectva života svätých, učenia cirkevných koncilov a predchádzajúcich dokumentov magistéria."

Manželstvo a výchova detí sú veľké zdroje radosti. Ich súčasťou sú okamihy (ako napríklad narodenie dieťaťa), keď je Božia prítomnosť priam hmatateľná. Avšak intímne spolužitie môže tiež zapríčiňovať stres a spôsobovať utrpenie. Manželské spolužitie je teda neustále konfrontované s tvrdou realitou. Vyžaduje si preto reálne obete a disciplínu podriaďovania vlastných potrieb potrebám druhého.

*Amoris laetitia* pripomína párom, že ich "spoločný život... celá sieť vzťahov medzi nimi, ich deťmi a svetom, bude naplnená a posilnená milosťou sviatosti" (AL 74). Do každého pastoračného plánu, ktorý sa snaží napomáhať manželským párom by preto malo byť začlenené učenie o sviatostnej milosti, ktorá je manželom k dispozícii, a tiež odporúčania, ako môžu z tohto prameňa milosti čo najlepšie čerpať, aby zakúsili silu sviatosti, ktorá utužuje ich vzájomný vzťah - a nejde tu len o ideu, ale o skutočnosť, ktorá má reálny vplyv na ich manželský život.

S tým je úzkou spojené, že pastieri Cirkvi by mali zdôrazňovať dôležitosť spoločnej modlitby a čítanie Svätého písma v domácnostiach, čerpanie reálneho úžitku z milosti, ktorá sa manželom ponúka v častom prijímaní sviatostí pokánia a Eucharistie, a potrebu budovať vzťahy vzájomnej opory s katolíckymi priateľmi a katolíckymi rodinami. Každá rodina je "domácou cirkvou", ale nijaká kresťanská rodina nedokáže vydržať navždy bez povzbudenia a pomoci ostatných veriacich rodín. Kresťanské spoločenstvo preto musí hľadať spôsoby, ako sa angažovať a pomáhať rodinám, ktoré si nesú ťarchu chorôb, finančných nedostatkov alebo manželských nezhôd.

**Katolíci, ktorí sa rozviedli a vstúpili do nového manželstva**

Pastieri Cirkvi sa často stretávajú s ľuďmi, ktorých manželstvá čelia vážnym ťažkostiam - niekedy, zdá sa, bez vlastnej viny, inokedy kvôli zavineniu jedného alebo oboch manželov. Stav odlúčenia, separácia, alebo rozvod, po ktorom sa ľudia ocitnú osamotení, môžu znamenať veľké utrpenie - odlúčenie od vlastných detí, život bez manželskej intimity, a pre niektorých aj perspektívu, že nikdy nebudú mať deti. Pastieri Cirkvi by týmto ľuďom mali poskytnúť priateľstvo a porozumenie, ponúknuť im dôveryhodných laických poradcov a podať praktickú pomoc, aby dokázali zachovať manželskú vernosť - a to aj keď budú pod veľkým tlakom. Podobne, farnosti by sa mali živo zaujímať o duchové dobro tých, ktorí dlhý čas žijú ako odlúčení alebo rozvedení.

Niektorí ľudia, vedomí si tej skutočnosti, že manželský zväzok je nerozlučiteľný, sa vedome zdržiavajú od uzavretia nového zväzku a venujú sa starostlivosti o rodinu a kresťanským povinnostiam. V takom prípade by mali bez prekážok dosiahnuť dovolenie prijímať Eucharistiu, ako aj ostatné sviatosti. Sviatosti by mali prijímať pravidelne a zaslúžia si aj horlivú podporu celého kresťanského spoločenstva, pretože vo svojej situácii preukazujú neobyčajnú vernosť Ježišovi Kristovi. Boh im je verný, i keď im nie sú verní ich manželia alebo manželky. Ostatní katolíci by si mali túto pravdu takisto pripomenúť.

V niektorých prípadoch je tiež možné sa rozumne pýtať, či bol pôvodný manželský zväzok platný, a teda či existujú dôvody, pre ktoré by bolo možné vyhlásiť prvé manželstvo za neplatné. V súčasnej dobe také dôvody nie sú nezvyčajné. Takýchto veriacich treba povzbudiť, aby vyhľadali pomoc cirkevného súdu. Šetrenie sa v týchto prípadoch musí riadiť pravdou o celej situácii: vzniklo platné manželstvo? Dekréty o nulite nie sú automatickým liekom, ani na ne neexistuje automatický nárok. Nemožno ich udeľovať neformálnym alebo privátnym spôsobom, prostredníctvom jednotlivých pastierov a kňazov. Keďže manželstvo je verejnou skutočnosťou, a pretože rozhodnutie o platnosti manželstva sa týka životov, práv a povinností všetkých zúčastnených, musí prebehnúť kánonický proces a musí dôjsť k vyneseniu rozhodnutia primeranej autority podľa kánonického práva. Tieto veci musia byť náležitým spôsobom vyšetrené, pri rešpektovaní práv všetkých stránok a so zaistením toho, aby každý mal prístup k podaniu žiadosti o preskúmanie platnosti manželstva. V niektorých prípadoch sa totiž naozaj mohlo stať, že manželské puto v prvom zväzku nikdy nevzniklo.

V iných prípadoch môže byť prvé manželstvo jedného alebo oboch civilne sobášne osôb platné. To potom bráni možnosti uzavrieť nové manželstvo pred tvárou Cirkvi. Ak manželia majú deti z pôvodného zväzku, majú aj dôležitú povinnosť starať sa o ne a vychovávať ich. Rozvedení a znovusobášení by nemali byť vylúčení z katolíckeho spoločenstva. Pastieri by sa mali vynasnažiť, aby sa takíto ľudia nepokladali za nepatriacich do Cirkvi. Naopak, ako pokrstení môžu (a mali by) mať účasť na jej živote. Sú pozvaní navštevovať slávenie svätej omše, modliť sa a zapájať sa do aktivít farnosti. Ich deti, či už z pôvodného manželstva, alebo zo súčasného zväzku, sú integrálnou súčasťou života katolíckeho spoločenstva, a mali by byť vychovávané vo viere.

Takéto manželské páry by mali od svojich pastierov a od celého spoločenstva pociťovať lásku, ktorá im patrí ako osobám stvoreným na obraz Boží a ako kresťanom. Zároveň *Amoris laetitia* poznamenáva, že kňazi by rozvedených a znovusobášených mali doprevádzať na ceste rastu podľa učenia Cirkvi a smerníc biskupa. V tomto procese je užitočné robiť spytovanie svedomia prostredníctvom uvažovania a vzbudenia kajúcnosti. Rozvedení a znovusobášení by sa mali pýtať seba samých, ako sa správali voči svojim deťom, keď sa ich manželský zväzok dostal do krízy; či tam boli pokusy o zmierenie, aká je situácia opusteného partnera; aké následky má nový vzťah na zvyšok rodiny a spoločenstvo veriacich; aký príklad tento vzťah ponúka mladým, ktorí sa pripravujú na manželstvo.

*Amoris laetitia* pokračuje: "Je to program sprevádzania a rozlišovania, ktorý "usmerňuje týchto veriacich, aby si uvedomili svoju situáciu pred Bohom"... a "dané rozlišovanie nemôže nikdy opomenúť požiadavky pravdy a lásky evanjelia, predkladané Cirkvou". (*Amoris laetitia* 300). Vo svetle tohto upozornenia sa kňazi musia snažiť pomáhať rozvedeným a civilne znovusobášeným formovať svedomie podľa pravdy. To je totiž skutočným dielom milosrdenstva. Pastieri totiž musia učenie Cirkvi odovzdávať verne všetkým - vrátane rozvedených a znovusobášených - a to tak pri svätej spovedi, ako aj verejne. Mali by to robiť s veľkou dôverou v silu Božej milosti, s vedomím, že pravda, ak je vyslovená s láskou, uzdravuje, buduje a oslobodzuje (por. Jn 8:32).

Môžu teda rozvedení a civilne znovu-sobášení katolíci prijímať sviatosti? Vo všeobecnosti sa dá povedať, že pokrstení členovia Cirkvi sú v princípe vždy pozvaní ku sviatostiam. Dvere spovedelnice sú vždy otvorené kajúcemu a skrúšenému srdcu. Ale čo sväté prijímanie? Každý katolík, nielen rozvedený a civilne znovu-sobášený, musí vo sviatosti vyznať všetky ťažké hriechy, ktorých si je vedomý, s pevným predsavzatím sa obrátiť od hriechu predtým, než môže prijať Eucharistiu. V niektorých prípadoch môže byť subjektívna zodpovednosť za spáchané skutky umenšená. Ale takáto osoba sa i tak musí kajať, zrieknuť hriechu a pevne sa rozhodnúť pre nápravu.

Pri rozvedených a civilne znovu-sobášených osobách si učenie Cirkvi vyžaduje, aby sa zrdžiavali sexuálneho spolužitia. To platí aj v prípade, keď zostávajú (kvôli starostlivosti o deti) naďalej žiť pod jednou strechou. Zostať žiť ako brat a sestra je pre rozvedených a znovu-sobášených veriacich nevyhnutnou podmienkou toho, aby mohli prijímať sviatosť pokánia, ktorá im otvára cestu k prijímaniu Eucharistie. Tieto osoby sú pozvané, aby sviatosť pokánia prijímali pravidelne, a ak v snahe o zachovanie čistoty zlyhajú, aby sa utiekali do veľkého Božieho milosrdenstva poskytovaného v danej sviatosti.

Aj tam, kde páry kvôli deťom žijú pod jednou strechou v sexuálnej zdržanlivosti, a dostali rozhrešenie (aby boli oslobodení od osobného hriechu), pretrváva nešťastná okolnosť toho, že z objektívneho hľadiska ich verejný status a okolnosti života v novom vzťahu protirečia Kristovmu učeniu o rozvode. Preto v prípadoch, keď pastieri Cirkvi dávajú sväté prijímanie rozvedeným a znovusobášeným osobám, ktoré sa snažia žiť v čistote, je potrebné robiť to takým spôsobom, aby sa zabránilo pohoršeniu alebo aj náznaku toho, že Kristovo učenie možno obchádzať. Aj v iných súvislostiach sa treba postarať, aby nedošlo čo len k neúmyselnému vyvolaniu zdania, že Cirkev dovoľuje rozvod a druhé civilné manželstvo; rozvedené a znovusobášené osoby by preto nemali zastávať zodpovedné pozície vo farnosti (napríklad vo farskej rade) a nemali by vykonávať ani liturgické služby (ako napríklad službu lektora alebo mimoriadneho vysluhovateľa svätého prijímania).

Toto učenie sa mnohým vidí tvrdé a ťažké, avšak čokoľvek menej náročné by mohlo ľudí pri pohľade na podstatu Eucharistie a Cirkvi pomýliť. Milosť Ježiša Krista nie je len zbožné klišé; je to skutočné, účinné semeno premeny, obrátenia pre veriace srdce. Životy mnohých svätcov svedčia o tom, že milosť dokáže silou vnútornej obnovy zmeniť aj veľkých hriešnikov a priviesť ich späť k svätosti života. Pastieri a všetci tí, ktorí pracujú v službe Cirkvi, by mali neúnavne podporovať túto nádej.

**Páry, ktoré spolu žijú bez sobáša**

Spolužitie nezosobášených párov je dnes, bohužiaľ, bežné: často ho živí pohodlnosť, strach z prijatia celoživotného záväzku, alebo túžba "vyskúšať" si viacero vzťahov. Niektoré páry zasa odďaľujú manželstvo, kým si nemôžu dovoliť jeho nákladné slávenie. V týchto situáciách prichádza na svet mnoho detí. Stáva sa i to, že páry, ktoré spolu žijú a bránia počatiu, žiadajú o prijatie do Cirkvi alebo sa snažia vrátiť ku katolíckej viere - avšak majú len hmlistú predstavu o problémoch, ktoré ich spolužitie v tomto smere vytvára. Keď pastieri Cirkvi pracujú s takýmito pármi, mali by vziať do úvahy dve skutočnosti.

Za prvé - majú títo ľudia spolu deti? Zo spravodlivosti vyplýva prirodzená povinnosť rodičov starať sa o svoje deti. A deti majú prirodzené právo byť vychovávané oboma rodičmi. Pastieri by sa preto mali snažiť - do tej miery, do akej je to možné, a v prípade, že uzavretiu manželstva nič nebráni - posilňovať existujúci vzťah párov, ktoré už priviedli na svet deti.

Za druhé - je pár dostatočne zrelý na to, aby svoj vzťah dokázal premeniť na trvalý manželský zväzok? Páry žijúce spolu sa častokrát vyhýbajú celoživotnému záväzku, pretože jednej alebo aj obom osobám vážnym spôsobom chýba zrelosť - alebo majú iné, závažné nedostatky, ktoré im bránia vstúpiť do trvalého zväzku. V takýchto prípadoch zohráva dôležitú úlohu rozvážnosť a obozretnosť. Ak jedna či druhá osoba nemá schopnosť alebo vôľu vstúpiť do manželstva, pastier Cirkvi by ich mal nabádať k tomu, aby sa rozišli. Naopak, v prípade, že pár je schopný manželstva, mal by im odporučiť život v čistote, kým neuzavrú sviatostné manželstvo. Iste, bude sa im to zdať náročné, avšak znovu treba pripomenúť, že s pomocou milosti je možné nadobudnúť sebaovládanie - a že pôst od fyzickej intimity je silným prvkom duchovnej prípravy na trvalý spoločný život. Samozrejme, tieto osoby treba tiež viesť k vedomiu o ich situácii pred Bohom, aby sa mohli pred sobášom dobre vyspovedať, a začať tak manželský život s radosťou v Pánovi. Páry, ktoré ešte nemajú deti, by sa na manželstvo mali pripraviť obdobím oddeleného bývania. A ak už spolu žijúce páry deti majú, dobro potomkov si síce môže vyžadovať, aby všetci zostali žiť v spoločnej domácnosti, avšak mali by vyvinúť snahu o zachovanie čistoty.

Je zrejmé, že viaceré z týchto odporúčaní nebude jednoduché uvádzať do praxe. Je naším poslaním a našou službou, aby sme ich sami uskutočňovali, a aby sme našim bratom a sestrám pomáhali v duchovnom zápase o hlboké a mravné vzťahy v manželstvách a rodinách.